Марко Ганчев
Препредавател

chitanka.info

Останалите — другаде.

А него го е вързала

съдбата във радиовъзела.

Далече някъде изготвят се програмите —

от смешките до драмите,

а той ги само препредава.

Харесват ли му или не,

въпрос не става.

Но и да иска даже,

не може да им каже:

на електроните потока

се движи само в негова посока,

а не потича никога назад —

на мощностите в тайнствения свят.

И посред уреди човека

от ден на ден полека-лека

самият става на реле.

Реле, което не работи зле,

реле, което регулира

с еднакво безразличие

звъна на лира и секира.

А помниш ли,

седяхме с тебе на един

разклатен като всички чин —

на лявата редица втория.

Когато в часовете по история

ни препредаваха трагедиите человешки,

чинът започваше по-яростно да пука,

чинът започваше отчаян да писука

под напора на нашите мечти младежки

да можем да изправим

всички грешки,

извършени на нашата планета.

Тогава още нямаше релета…

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.